钦定古今图书集成/明伦汇编/闺媛典/第016卷 > 浣溪沙五首 前人
## 钦定古今图书集成/明伦汇编/闺媛典/第016卷 > 浣溪沙五首 前人

清晓妆成寒食天，柳球斜袅间花钿，卷帘直出画堂
前。指点牡丹初绽朵，日高犹自凭朱阑，含嚬不语
恨春残。

欲上秋千四体慵，拟交人送又心忪。画堂帘幕月明
风。此夜有情谁不极，隔墙梨雪又玲珑。玉容憔悴
惹微红。

惆怅梦馀山月斜，孤灯照壁背红纱。小楼高阁谢娘
家。暗想玉容何所似，一枝春雪冻梅花，满身香露
簇朝霞。

绿树藏莺莺正啼，柳丝斜拂白铜鞮。弄珠江上草萋
萋，日暮饮归何处客？绣鞍骢马一声嘶，满身兰麝
醉如泥。

夜夜相思更漏残，伤心明月凭阑干。想君思我锦衾
寒。咫尺画堂深似海，忆来惟把旧书看。“几时携手
入长安。”